Taste South Africa culinary collaboration of note – The Gremlin | Klein Karoo News
February 6, 2018 February 6, 2018 southcapenetOudtshoorn Business News
Boplaas Family Vineyards, Restaurant JAN and chef Peter Tempelhoff
Jan van der Westhuizen Rozanne Nel Peter Tempelhoff JAN Restaurant Jan 2018
Boplaas Gamka paired Quail chestnut white chocolate braised cabbage bobotie JAN Restaurant
Contact: Tel: 044 213 3326 or drop us a mail at boplaas@mweb.co.za
Proe Suid-Afrika – samekoms van smaaksensasies
Boplaas Familie Wingerde, Restaurant JAN en sjef Peter Tempelhoff
ŉ Uitgelese groepie restourantgangers het onlangs ŉ eksklusiewe smaak-ervaring en kulinêre fees van Suid-Afriaans-geïnspireerde geregte in die Michelin-ster Restaurant JAN in Nice, Frankryk, gehad.
Hulle is bederf met ŉ eenmalige, agt-gang maaltyd soos min, geskep deur sjefs Jan Hendrik van der Westhuizen van Restaurant JAN en Peter Tempelhoff van die Greenhouse-restourant in Constantia, Kaapstad. Elke keurgereg was sorgvuldig gepaar met uitgesoekte wyne gemaak deur die vader-en-dogter wynmaakspan van Carel en Margaux Nel en aangebied deur dogter Rozanne Nel, bemarker van Boplaas Familie Wingerde van Calitzdorp in die Klein-Karoo.
Die amuse bouche of voorgereg was boegoe, komkommer en oester; Karoo volstruis, tartaar king cone met rooibos room en uie marmelade.
Wyn-metgesel: Boplaas Méthode Cap Classique, tradisionele styl bottelgegiste vonkelwyn. Saamgestel uit 95% Pinot Noir en 5% Chardonnay, was sewe jaar op gismoer, alvorens dégorgement, sonder enige Dit vertoon fyn, blywende borrels of mousse, wenke van brioche, framboosvrug en aarbeikonfyt met subtiele spesery. Kompleks en ryk op smaak, met ŉ verfrissende, droë nasmaak.
Hermanus perlemoen met eier-vla & sake ryswyn
Gepaar met Boplaas Gamka Branca 2016 – ŉ Kaapse styl wit versnit met ŉ Portugese kinkel: Chardonnay, bosstok Chenin Blanc, Grenache Blanc, Viognier en Verdelho. Gamka is die etniese Khoi-woord vir “leeu”, terwyl Branca die Portugese vroulike vorm van “wit” is – dus die leeuwyfie van Boplaas trots. Vatgegis en vir nege maande in ou Franse eikehoutvate verouder. Wenke van groen sitrus, nartjievrug, geel pomelo, spanspek, met sagte spesery.
Mieliepap, tuna biltong en Mediterreense chakalaka
Opgedis saam met Boplaas Touriga Nacional 2015 – in die gees van die Klein Karoo-streek en Portugal se belangrikste druifkultivar. Tradisioneel berei in kuipe en verouder in ŉ kombinasie van gebruikte Franse eikehoutvate om hierdie aromatiese rooi variëteit se uitbundigheid vas te vang. Krokante rooi pruimvrug geure met moerbei, braam, subtiele spesery en wenke van drop, met droë tannien.
Uitgespoel langs die Skedelkus – skulpvis, seegras en sesame
Fledge & Co Pinot Noir 2016 – van die beste vyf uitgesoekte vate van hierdie koel klimaat, klassieke Elgin Pinot Noir. Geure van roosblaar, helder rooibosbessie, kersie, framboos, swart tee en “Turkish delight” met prikkelende suur en goeie lengte.
Kwartel, kastaiing, wit sjokolade, gestoomde kool-bobotie
Gepaar met Boplaas Gamka 2015 – Portugees-gedrewe vlagskip rooi versnit: Touriga Nacional, Tinta Barocca en Shiraz. Gamka, wat “leeu” beteken in die Khoi-taal, is ook die naam van die rivier wat lewe gee aan ons wingerde. Die rivier het sy oorsprong in die Groot Karoo en vind sy pad deur drie bergreekse voor dit uitmond in die Indiese Oseaan by die plek waar Portugese ontdekkers die eerste keer voet aan wal gesit het op Suider Afrikaanse grond. Van lae opbrengs, ou wingerde, tradisioneel berei voor 16 maande in uitgesoekte nuwe Franse eikehoutvate. Helder granaatrooi rooiwyn wat uit die glas golf met swart donker struweel-vrug, fris rooibosbessie en wenke van ryp pruim, met sagte spesery. Die vrug word ondersteun deur fyn eikehout-tannien op die souterige palaat, met wenke van fynbos, terwyl ŉ tikkie spekagtige vetterigheid ekstra lyf gee.
Heuningbos & en joghurt, dillekomkommer, Ceres-kersies & MCC-jellie.
Boplaas Blok 1932 Hanepoot 2015 – die eerste oesjaar van hierdie klein wingerdblok wat in 1932 aangeplant is, van die oudste muskaat-wingerdstokke in die land – aangeplant deur ons buurman se grootvader op die walle van die Gamka-rivier; het sewe keer vloedwaters oorleef. Volgens tradisionele metodes in oop kuipe berei. Lemoenagtige heldergeel wyn met ŉ lemmetjie-kleur rand. Die boeket beur uit die glas, met intense ryp Hanepoot-druif geure, pynappel, suurlemoenskil, lietsjie en spanspek wat aansluit by wenke van jasmyn, heuning, kamferfoelie en ligte spesery.
Sago, hibiskus & swartbessie
Gepaar met Boplaas Cape Vintage Reserve 2015, wat die Nels se erfenis van voortreflike versterkte wyn van Portugese kultivars volgens tradisionele bereidingsmetodes laat voortleef, streng volgens gevestigde styl om ŉ wyn te skep wat dekades van genot verseker. Gemaak van vier ou-wingerd Portugese variëteite, met die hand teen optimale rypheid geoes en in kuipe gegis. ŉ Inkagtige donker wyn met wenke van vlamagtige granaat op die rand en ŉ boeket van fyngemaakte swartbessie, fris rooibosbessie en pers pruime – vol speserygeure wat aansluit by fynbos en souterige ondertone. Die boeket lei na ŉ uitgesproke smaak met drop, rooivrugte en wenke van kakao, wat skoon en droog eindig.
Die aand is op ŉ hoë noot afgesluit met die genieting van die Boplaas 8 Jaar Potketelbrandewyn.
Getuig van ŉ Boplaas tradisie van distillering wat tot 1880 terugdateer, toe die huidige eienaar, Carel Nel, se groot-groot voorvader, Daniel Nel, sy eerste besending voortreflike Boplaas-brandewyn na Engeland uitgevoer het. Destyds is die vate brandewyn per ossewa na Worcester vervoer, daarna per spoor na Kaapstad en toe na Londen verskeep. In 1994 was Boplaas die eerste plaaslike kelder wat Landgoedbrandewyn gemaak het nadat nuwe wetgewing van 1989 daarvoor voorsiening gemaak het. Die heerlike produk van agt jaar in ou Limousin- en Port-vate, ideale klimaatsfaktore van die Klein-Karoo en die onversadigbare dors van die engele wat hul aandeel uit verdamping eis. – ŉ brandewyn wat oorloop van ryp steenvrug, heuning, kruie en blomagtigheid, met ŉ salige, sagte mondgevoel en afsluiting.
Die Boplaas-wyne is beskikbaar by Boplaas-kelder, die Boplaas Klipheuwel-proelokaal, Klein-Brak op die Tuinroete en deur die aanlyn-winkel by www.boplaas.co.za
Kontak: Tel 044 213 3326 of per epos boplaas@mweb.co.za
Restaurant Jan is ŉ keur restourant in Port Nice langs die Franse Riviera – met Suid-Afrikaanse gasvryheid en geregte geïnspireer deur plaaslik produkte van die markte in die suide van Frankryk. Oorspronklik van Middelburg in die Karoo, het die eienaar, Jan Hendrik van der Westhuizen, aangepas en bedien Suid-Afrikaanse gunstelinggeregte soos melktert en biltong aan gesofistikeerde restourantgangers van Europa.
Carol Campbell discusses her new novel with Michele Magwood - TimesLIVE February 16, 2019
Fostering cohesion - News24 February 14, 2019
SAMHS executed two million health care activities last year - defenceWeb February 13, 2019
South Africa added 45,000 domestic workers to the economy last quarter - BusinessTech February 12, 2019
Hugo Theart aangestel as Artistieke Direkteur van Kunste Onbeperk January 28, 2019